|  |  |
| --- | --- |
|  |  |

**„Egy határon átnyúló régió, ahol a folyók összekötnek, nem elválasztanak.”**

**Magyarország – Horvátország**

**Határon Átnyúló Együttműködési Program**

A **PTE Gyakorló Általános Iskolája és Gimnáziuma** 2020. szeptember 1-je és 2022. április 30-a között a horvátországi **Josipa Kozarca Általános Iskolával** (Szlatina) és a **Voćini Általános Iskolával** a **TaMPeD pályázat** keretében a tehetséggondozás jegyében dolgozik együtt azért, hogy a matematika, a robotika, a sport, az idegen nyelvek és a művészetek iránt érdeklődő diákjait felfedezze, és tehetségüket kibontakoztassa.

A pályázaton **elnyert EU támogatás Pécsi Tudományegyetemre jutó része: 79900 EUR**

A pályázatban vállalt feladatok megvalósításához nélkülözhetetlen beszerzések megvalósultak.

Megérkeztek:

* a tehetségazonosításhoz alkalmazható mérőeszközök és tesztek;
* a módszertani kézikönyvek, szakmai segédanyagok;
* a személyiségfejlesztő és kommunikációt fejlesztő játékok;

|  |  |
| --- | --- |
|  |  |
|  |  |

* a 3D nyomtató és a programozható drónok;

|  |  |
| --- | --- |
|  |  |

* az állóképesség, az erő, a gyorsaság és a robbanékonyság fejlesztéséhez használható sporteszközök.

|  |  |
| --- | --- |
|  |  |

Továbbá beszerzés alatt áll egy-egy okostanterem mindkét általános iskolába.

Tagintézményeinkben két-két tehetséggondozó foglalkozás zajlik október 1-jétől tíz hónapon keresztül.

A **PTE GYÁIG Deák Ferenc Gimnáziumában és Általános Iskolájában** angol nyelvi, valamint sport- és mozgásfejlesztő foglalkozásokon vesznek részt a gyerekek.

Az **angol nyelvű foglalkozásokon** a tanulók közös történetet fogalmaznak meg egy kreatív műhelyt alkotva, ahol megbizonyosodhatnak arról, hogy az írás, a szövegalkotás, a beszéd nem unalom, nem nyűg, hanem játék és mulatság. A kooperatív együttműködést támogató módszerek és munkaformák felhasználásával megalkotják a saját történeteik keretrendszerét: helyszín, idő, szereplők, események; majd párbeszédeket fogalmazva a szövegekhez azok filmváltozatát is elkészítik. **A foglalkozást Fóti Nóra vezeti.**

**A sport- és mozgásfejlesztő tehetségcsoport** résztvevői 5-6. osztályos tanulók, a PMFC Labdarúgó Akadémia igazolt sportolói. A fejlesztés vezérelve szerint a képességek csak a megfelelő terhelések hatására fejleszthetők optimális szintre. A program végére a csoportnál az ízületi mozgáshatárok kitolódását, ennek hozadékaként a sérülések mérséklését, magas fokú izomlazaságot, a sportágspecifikus koordináció és a kondicionális képességek fejlődését, nem utolsó sorban pedig a kognitív képességek fejlődését prognosztizálják. Mielőtt hozzáláttak volna a tanulók fejlesztéséhez, a PTE ETK Sporttudományos laborjában elvégezték minden tanuló 3D-s lézer testszkenneres vizsgálatát, és a legújabb inbody géppel felmérték a gyerekek testösszetételét, amit három havonta megismételnek. A csoport minden résztvevőjére külön fejlesztési tervet dolgoztak ki, ennek végrehajtását gyógytornászok közreműködésével végzik. **A foglalkozások vezetője: Telek István.**

A **PTE GYÁIG 1. Számú Általános Iskolájában** angol nyelvi és matematika-robotika foglalkozások indultak.

**Az angol nyelvi órákon** *H.Q. Mitchell: Lisa Goes to London* c. könnyített olvasmányának feldolgozásával a kurzus kiemelt célja a szókincsfejlesztés. A könyv fejezeteihez kapcsolódó szituációkat a drámapedagógia eszközeivel dolgozzák fel. A gyerekek - a digitális kompetenciáikat fejlesztve – kutatómunkát végeznek az interneten London nevezetességeivel kapcsolatban, e folyamatba integrálva a WEB 2.0 alkalmazásokat. Végül az olvasmányból merített ötletek alapján egy kerettörténetbe ágyazott interaktív városbemutatót készítenek, melynek formátuma lehet blog vagy weboldal is. **A foglalkozást Tóth Ildikó vezeti.**

A **matematika-robotika foglalkozásokon** a robotok részegységeinek megismerésén túl feladatspecifikus robotépítéssel foglalkoznak: tárgyérzékelés, akadály kikerülése, útvonalkeresés. Egyszerű programokat készítenek, azokat tesztelik, optimalizálják, valamint a robotika és 3D modellezés kapcsolatával ismerkednek: 3D nyomtatóval készült tárgy mozgatása előre programozott robottal Lego Mindstorms emelőkarral. **A foglalkozásokat Ott Gábor vezeti.**

A pályázat részét képező tehetségmérés során felmérik a tanulók érdeklődését; az iskolához, a társakhoz, a tanárokhoz, a tantárgyakhoz való viszonyukat; megfigyelik az egymásról alkotott véleményüket. A fluencia, a flexibilitás, a képzelőerő, a komplexitás és a kockázatvállalás tételei mentén is jellemzik őket, és általános intelligenciát is mérnek. E méréseket visszamérés is követni fogja a különféle tehetségterületeken a következő tanévben. Az elvégzett tehetségazonosító és tehetséggondozó tevékenységről kézikönyv és e-book készül három nyelven.

A program részét képezi egy magyarországi és egy horvátországi tehetséggondozó tábor is. A pedagógusok szakmai műhelyfoglalkozásokon, konferenciákon osztják meg tapasztalataikat.